Hallituksen lakiesitys sosiaali- ja terveydenhuollon valinnanvapaudesta on parhaillaan kunnissa lausuttavana. Laki on tarkoitus säätää kovalla kiireellä vielä tänä keväänä, vaikka se on aivan keskeneräinen ja todella vaikeaselkoinen.

Monelta lienee jäänyt huomaamatta myös se, että laissa ehdotetaan esimerkiksi neuvolapalveluiden yhtiöittämistä. Ne olisivat osa tulevia sote-keskusyhtiöitä. Siis Neuvola Oy.

Lasten- ja äitiysneuvolatoiminta on suomalaisen ennaltaehkäisevän terveydenhuollon kivijalka, johon hallitus kaavailee remonttia. Tämä sekoilu tekee todella vihaiseksi. Lastenneuvolassa lapsi tarkastetaan 15 kertaa ennen kouluikää, ja kaikki tämä julkisin varoin.

Olemme saaneet upeasta lastenneuvolasysteemistä kansainvälistä mainetta ja se turvaa osaltaan maailman parasta vastasyntyneiden ja pienten lasten terveyttä. Mitä ihmettä tämän toiminnan yhtiöittämisellä ja "viemisellä markkinoille" voitaisiin saavuttaa?

Jatkuu mainoksen jälkeen Mainos päättyy

Ajatus on aivan pöyristyttävä. Tällainen ehdotus voi löytyä vain samasta sulle-mulle kaverikapitalismin pelikirjasta, johon oli kirjoitettu myös suunnitelma liikenneväylien yhtiöittämisestä. Se ehdotus kuoli lähtökuoppiinsa – toivottavasti näin käy tämänkin ehdotuksen.

Valitettavasti tämä ei ole ainoa virhe ja kummallisuus valinnanvapauslakiehdotuksessa. Koko laki on valmisteltava perusteellisesti uudelleen. Pääsiäispyhät eivät siihen riitä - kuten hallitus on suunnitellut.

Mari Lahti

(sd)